सुल्तानपुर। पहाड़पुर रायपट्टी की एक युवती अपना 18वां जन्मदिन मनाने की पूरी तैयारी में थी। इसके लिए उसका भाई केक भी खरीद लाया था। लेकिन केक काटने से पहले ही नथईपुर निवासी नवीन ने उसका गला काट दिया और खुद के सीने में चाकू घोंप लिया।
युवती के परिवार के लोग बगल के गांव में मांगलिक कार्यक्रम में गए थे। उसका छोटा भाई जन्मदिन का सामान लेकर घर पहुंचा तो नजारा देखकर दंग रह गया। युवती और नवीन खून से लथपथ पड़े थे। स्थानीय पुलिस के अलावा एसपी हिमांशु कुमार व एएसपी शिवराज घटनास्थल पर पहुंच गए।
नवीन का ननिहाल युवती के गांव के बगल पुरुषोत्तमपुर में है। जहां वह अक्सर आता जाता था। यहीं से दोनों की जान पहचान हुई और बात शादी करने तक पहुंच गई। मृतका की मां ने बताया की जब उसकी बेटी अपने पिता के साथ मुंबई गई थी, तब भी नवीन उससे मिलने मुंबई पहुंच गया था। दोनों के बीच यह मामला करीब तीन साल से चल रहा था। बताया तो यह भी जा रहा है कि नवीन को इस बात का शक था कि युुुुवती उसके अलावा किसी अन्य युवक से भी बात करती है।
पुलिस ने मृतका की मां की तहरीर पर आरोपित के खिलाफ हत्या का मुकदमा दर्जकर लिया है। थानाध्यक्ष संजय सिंंह ने बताया ठीक होने के बाद आरोपित को गिरफ्तार कर लिया जाएगा।